நிதி அமைச்சகம்
புதுப்பிக்கத்தக்க எரிசக்தியை மேம்படுத்த இந்தியா உறுதி பூண்டுள்ளது-நிதி அமைச்சர்
புதுப்பிக்கத்தக்க எரிசக்தியை மேம்படுத்தும் நோக்கத்துடன் சர்வதேச சூரியசக்தி கூட்டமைப்பு மற்றும் வளர்ச்சி மற்றும் மறுகட்டமைப்புக்கான ஐரோப்பிய வங்கி ஆகியவை கூட்டு நிதி பங்கீட்டு உடன்படிக்கையில் கையெழுத்திட்டுள்ளன. மத்திய நிதி அமைச்சர் திரு.அருண் ஜேட்லி முன்னிலையில் இந்த ஒப்பந்தம் கையெழுத்தானது.
சூரிய எரிசக்தியை மேம்படுத்த இந்த இரண்டு நிறுவனங்களும் கூட்டாக கைகோர்த்துள்ளன. சர்வதேச சூரியசக்தி கூட்டமைப்பின் சார்பில் ,அதன் இடைக்கால தலைமை இயக்குநர் திரு.உபேந்திரா திரிபாதியும், ஈ.பி.ஆர்.டி சார்பில் அதன் நிர்வாக இயக்குநர் திருமதி.நந்திதா பர்ஷாத் ஆகியோர் கையெழுத்திட்டனர். இந்த நிகழ்ச்சியில் மத்திய புதிய மற்றும் புதுப்பிக்கத்தக்க எரிசக்தி துறை அமைச்சக செயலர் திரு.அனந்த் குமார், இந்தியாவுக்கான பிரான்ஸ் தூதர் திரு.அலெக்சாண்டர் ஸிக்லெர் ,ஈ.பி.ஆர்.டி தலைவர் திரு. சுமா சக்ரபர்த்தி ஆகியோர் உடனிருந்தனர்.
இந்த நிகழ்ச்சியில் பேசிய மத்திய நிதியமைச்சர் திரு.அருண் ஜேட்லி, 42 நாடுகளைக் கொண்ட சர்வதேச சூரிய சக்தி கூட்டமைப்பில் இந்தியா முன்னிலையில் உள்ளது என்றார். பாரிசில் நடந்த பருவநிலை மாற்ற மாநாட்டுக்கு பின்னர், புதுப்பிக்கத்தக்க எரிசக்தியை மேம்படுத்துவதில் பிரதமர் திரு.நரேந்திர மோடி தலைமையிலான இந்திய அரசு உறுதி பூண்டுள்ளதாக அவர் கூறினார். நமது எரிசக்தி தேவை மிகவும் அதிகமாகும். அதனால் புதுப்பிக்கத்தக்க எரிசக்தி வளத்தை கூடுமானவரை பயன்படுத்த வேண்டியது அவசியமாகும். புதுப்பிக்கத்தக்க எரிசக்தியை மேம்படுத்துவதில் கைகோர்த்துள்ள ஐ.எஸ்.ஏ மற்றும் ஈ.பி.ஆர்.டி நிறுவனங்களை திரு.அருண் ஜேட்லி பாராட்டினார். சூரிய சக்தி உற்பத்தியில் முதலீடு செய்வதில் சர்வதேச ஆதரவைத் திரட்டுவதில் ஐ.எஸ்.ஏ முக்கிய பங்கு வகிப்பதாக அவர் கூறினார். இந்தத் துறையில் மேலும் முதலீடுகளை ஈர்க்கும் வகையில் சிறப்பான தொழில்நுட்பம், குறைந்த செலவில் சூரியசக்தியைப் பயன்படுத்தும் வழிமுறைகள் ஆகியவற்றை கண்டறிய வேண்டும் என்று திரு.ஜேட்லி கேட்டுக்கொண்டார். உடன்படிக்கையில் கையெழுத்திட்ட இரண்டு தரப்பும் ,புதுப்பிக்கத்தக்க எரிசக்தி துறையில் நவீன தொழில்நுட்பங்களை பயன்படுத்த வேண்டும் என்று அவர் வலியுறுத்தினார். ஐ.எஸ்.ஏ.வுடன் உலக வங்கி மேற்கொண்ட முதல் கூட்டு முயற்சியை சுட்டிக்காட்டிய திரு.ஜேட்லி, பல்வேறு வளர்ச்சி வங்கிகள் இத்தகைய முயற்சியில் ஐ.எஸ்.ஏ.வுடன் கைகோர்க்க வேண்டும் என்று கேட்டுக்கொண்டார். இதன் மூலம் ஐ.எஸ்.ஏ.வின் 121 உறுப்பு நாடுகள் பலன் பெற வழி ஏற்படும் என்று அவர் தெரிவித்தார்.
முன்னதாக, ஐ.எஸ்.ஏ.வின் இடைக்கால தலைமை இயக்குநர் திரு. உபேந்திரா திரிபாதி பேசுகையில், பசுமை எரிசக்திக்கான நிதி ஆதார இலக்குகளை எட்டுவதில், ஐ.எஸ்.ஏ மற்றும் ஈ.பி.ஆர்.டி ஒத்துழைப்பை மேம்படுத்த ஒப்புக்கொண்டுள்ளதாக கூறினார். இந்தக்கூட்டு முயற்சி குறைந்த அளவு வளர்ச்சி அடைந்த ஆப்பிரிக்க நாடுகளிலும் சூரிய சக்தியைப் பயன்படுத்த வழியை ஏற்படுத்தும் என்று அவர் கூறினார். ஆப்பிரிக்க நாடுகளிலும், இதர நாடுகளிலும் சூரிய சக்திக்கான நிதி உதவி கிடைக்கவும் உதவும். மேலும் நிதி ஆதாரங்களைப் பெருக்க அடுத்தடுத்து கூட்டு முயற்சி ஒப்பந்தங்களில் ஐ.எஸ்..ஏ கையெழுத்திடும் என்று அவர் தெரிவித்தார்.
நிகழ்ச்சியில் பேசிய ஈ.பி.ஆர்.டி தலைவர் திரு.சுமா சக்ரபர்த்தி, தங்கள் நிறுவனத்துக்கு இது முக்கியமான உடன்படிக்கை என்று குறிப்பிட்டார். இதன் மூலம், தனது நிபுணத்துவத்தை புதிய கூட்டு நிறுவனங்களுடன் பகிர்ந்து கொள்ள ஈ.பி.ஆர்.டி ஆர்வத்துடன் உள்ளது என்று அவர் கூறினார். ஐ.எஸ்.ஏ.வுடன் சேர்ந்து பசுமை எரிசக்தி வளர்ச்சிக்கு தேவையானவற்றை பகிர்ந்து கொள்வதுடன், உலகப் பொருளாதாரத்துக்கும் உதவ முடியும் என்று அவர் தெரிவித்தார்.
1000 ஜிகாவாட்டுக்கும் அதிகமாக சூரிய சக்தி உற்பத்தி செய்ய ஐ.எஸ்.ஏ திட்டமிட்டு வருகிறது. 2030-ம் ஆண்டுக்குள் சூரிய சக்திக்காக ஒரு லட்சம் அமெரிக்க டாலர் நிதி திரட்டவும் உத்தேசிக்கப்பட்டுள்ளது. அதைப்போல, ஈ.பி.ஆர்.டி தனது ஆண்டு வர்த்தகத்தில் 40 சதவீதத்தை பசுமை சக்திக்கு நிதியாக வழங்குவதில் ஆர்வம் காட்டி வருகிறது. இதற்காக 2015-ம் ஆண்டே பொருளாதார மாற்று திட்டத்தை தொடங்கி உள்ளது. இதுவரை புதுப்பிக்கத்தக்க எரிசக்தி திட்டங்களுக்காக ஈ.பி.ஆர்.டி நேரடியாக 400 கோடி யூரோவுக்கும் அதிகமாக முதலீடு செய்துள்ளது. 20-க்கும் மேற்பட்ட நாடுகளில் 6.5 ஜிகாவாட் மின்சாரம் தயாரிக்க இது பயன்படுகிறது.
2015-ம் ஆண்டு நவம்பர் 30-ம் தேதி ,பாரிசில் நடந்த பருவநிலை மாற்றம் தொடர்பான ஐ.நா. மாநாட்டின் போது பிரதமர் திரு.நரேந்திர மோடி, பிரான்ஸ் அதிபர் ஆகியோர் ஐ.நா.தலைமை செயலர் முன்னிலையில் சர்வதேச சோலார் அலையன்ஸ் முயற்சி கூட்டாக தொடங்கப்பட்டது. ஐ.எஸ்.ஏ.-வின் முக்கிய நோக்கம் கூட்டு முயற்சிகள் மூலம் புதுப்பிக்கத்தக்க எரிசக்தி உற்பத்திக்கான செலவு, தொழில் நுட்பம் ஆகியவற்றை கட்டுபடியான குறைந்த செலவில் ஏற்படுத்துவதாகும். இதற்காக 2030-ம் ஆண்டுக்குள் ஒரு லட்சம் கோடி அமெரிக்க டாலர் முதலீட்டை திரட்ட திட்டமிடப்பட்டுள்ளது. இதன் மூலம் 121 நாடுகளில் எதிர்கால தொழில்நுட்பங்களை பயன்படுத்தி புதுப்பிக்கத்தக்க எரிசக்தியை தயாரிப்பதும் இதன் நோக்கமாகும். இதுவரை,ஐ.எஸ்.ஏ.வுடன் 43 நாடுகள் ஒப்பந்தம் செய்து கொண்டுள்ளன. அதில் 14 நாடுகள் தேவையான அனுமதிகளை வழங்கி உள்ளன. ஐ.எஸ்.ஏ இந்தியாவில் தனது தலைமையகத்தை கொண்ட முதலாவது சர்வதேச நிறுவனம் என்பது குறிப்பிடத்தக்கது.